অনেক কলেজই নানা 'ফর্মুলা'য় সমস্যা সমাধানের চেষ্টা করছে। সিটি কলেজের অধ্যক্ষ শীতলপ্রসাদ চট্টোপাধ্যায় বলছেন, 'পরের সেমেস্টারে ক্লাসের সময় ৪৫ মিনিট থেকে বাড়িয়ে এক ঘণ্টা করার কথা চলছে।' যোগেশচন্দ্র চৌধুরী কলেজের অধ্যক্ষ পঙ্কজ রায় বলেন, 'একদম ঘড়ি ধরে ক্লাসে যাওয়ার জন্য শিক্ষকদের বলা হয়েছে। আমরাও ক্লাসের সময় বাড়াব ভাবছি।' সুরেন্দ্রনাথ কলেজের অধ্যক্ষ ইন্দ্রনীল কর বলেন, 'নতুন শিক্ষকদের তো ১৫-২০ মিনিটের অনেক বেশি সময়ও কখনও কখনও নাম ডাকতে চলে যাচ্ছে। নতুন ধরনের সমস্যা। এখন তো অ্যাপ নির্ভর অনেক কিছু বেরিয়েছে। সেই রকম কিছু করা যায় কি না দেখব।' অনেকেই বায়োমেট্রিক ব্যবস্থায় উপস্থিতির হার নেওয়ার কথা বলছেন। বিদ্যাসাগর কলেজের অধ্যক্ষ গৌতম কুণ্ডুর বক্তব্য, 'ক্লাস নির্ভর বায়োমেট্রিক এই সমস্যা অনেকটা মেটাতে পারে। তা ছাড়া পড়ুয়াদের হাতে কাগজ দিয়ে রোল নম্বর লিখে দেওয়ার কাজ করতে পারেন শিক্ষকরা। শুধু ক্লাস শেষ করার আগে কাগজে যতজনের নাম এল, ততজনই ক্লাসে আছেন কি না সেটা একবার গুনে দেখে নিতে হবে। এতে অনেকটা সময় বাঁচবে মনে হয়।'